section_heading: Villa rustica u uvali Madona
paragraph_text: Tijekom 2. stoljeća vila prolazi razdoblje stagnacije. Dvorište je s tri strane okruženo porticima, a s četvrte, one prema moru, visokim zidom. Cisterna koja je sakupljala kišnicu smještena je u jugozapadni dio dvorišta. Niz manjih prostorija, koje su vjerojatno bila namijenjene radnicima robovima, bile su smještene uz jugoistočni dio. Kasna je antika razdoblje kad se uz vilu izgrađuje naselje s fortifikacijama, pa se tijekom 3. i 4. stoljeća izgrađuju novi sadržaji uz vilu. O intenzitetu života govore i kasnoantička groblja iz 4. i 5. stoljeća, te nalaz are božice Flore. Te promjene u kasnoj antici mogle bi se pripisati ratovima na granicama Rimskog Carstva.